《和郭平巘别驾山中招饮原韵》
清代·施谦吉

荼蘼香里又残春，雨歇林园树色新。节物已过修禊事，风光犹似永和人。

放衙蜡屐登临晚，载酒题诗赏识真。知是细侯怜竹马，咏归灯火避行尘。

作者简介：施谦吉(1658-1737)，字季吉,号抑隅。清无锡人。康熙三十二年(1693)举人。授中书,改宁都知县。清节有声。以病告归。著有《卧云阁稿》。